Igors Solomatins

Igors Solomatins ir Latvijā strādājošs acu ārsts, profesors un Dr. Solomatina Acu rehabilitācijas un redzes korekcijas centra dibinātājs un vadītājs.

Izglītība

Igors Solomatins ir mācījies Rīgas 34. vidusskolā (1965.–1975. gads). Pēc vidusskolas iestājies Rīgas Medicīnas institūtā (tagad Rīgas Stradiņa universitāte), kur studējis no 1975. līdz 1981. gadam. No 1983. līdz 1986. gadam viņš studējis aspirantūrā Acu slimību institūtā Odesā, Ukrainā, un doktorantūrā Helmholca Acu slimību institūtā Maskavā, Krievijā. 1987. gadā ieguvis medicīnas zinātnes doktora grādu. 2005. gadā kļuvis par Latvijas Universitātes asociēto profesoru.

Privātā dzīve

Igors Solomatins ir precējies, profesoram ir divi dēli, kas arī ir acu ārsti un strādā Dr. Solomatina ģimenes acu klīnikā. Brīvajā laikā viņš aktīvi nodarbojas ar sportu, spēlē tenisu.

Darba pieredze

No 1987. līdz 1996. gadam prof. Solomatins strādāja P. Stradiņa Klīniskajā universitātes slimnīcā acu nodaļā par acu ārstu-ķirurgu. Laika posmā no 1996. līdz 1999. gadam vadīja Rīgas 1. slimnīcas Acu nodaļu.
1995. gadā prof. Solomatins dibināja Dr. Solomatina Acu rehabilitācijas un redzes korekcijas centru Rīgā, kas tagad ir pazīstams ar nosaukumu "Dr. Solomatina Acu centrs".

Profesionālie sasniegumi

Prof. Solomatina Acu centrs un centra ārsti ir Baltijas reģiona redzes lāzerkorekcijas operāciju “pionieri” ar vairāk nekā 20 gadu pieredzi.
1999. gadā prof. Igors Solomatins un Dr. Jana Gertnere sāka darbu pie redzes lāzerkorekcijas tehnoloģijas ieviešanas un popularizēšanas, veicot pirmās eksimerlāzera redzes korekcijas operācijas Baltijas valstīs. Prof. Solomatins pirmais Baltijas valstīs ir veicis kataraktas operāciju ar lāzeri, un pašlaik Acu centrs ir vienīgā acu klīnika Baltijas reģionā, kur veic kataraktas operācijas ar FemtoCataract lāzertehnoloģijas palīdzību. 
Acu centrs ir atklājis jaunu lappusi Baltijas oftalmoloģijā arī radzenes slimību ārstēšanā – klīnikas ārsti pirmie sāka piedāvāt tādas tehnoloģijas kā radzenes krosslinkings un radzenes gredzenu lāzerimplantācija, veicot keratokonusa ārstēšanu, kā arī bija pirmie, kas veica radzenes transplantācijas operāciju, izmantojot lāzeri.
Aktīvā zinātniskā darbība gan vietējā, gan starptautiskajā līmenī ļāvusi prof. Solomatina Acu centram kļūt par vadošo oftalmoloģijas iestādi Baltijas reģionā. 2009. gadā Acu centrs uzsāka jaunu redzes lāzerkorekcijas ēru Baltijas valstīs, piedāvājot jaunākas paaudzes femtolāzera tehnoloģijas. Klīnikas speciālisti piedalījās starptautiskajā klīniskajā darbā, veicot 3. redzes lāzerkorekcijas paaudzes izstrādi – SMILE tehnoloģiju. SMILE ir izteikti saudzīga redzes lāzerkorekcijas metode, ko veic ar Carl Zeiss VisuMax® femtosekunžu lāzeri. Tehnoloģija ļauj koriģēt redzi, nepieskaroties radzenes audiem. Operācija ir piemērota arī pacientiem ar smagu tuvredzību (līdz pat > -7,00 D) un tiek veikta vienas procedūras laikā.

Pedagoģiskais darbs

Kopš 1993. gada prof. Solomatins pasniedz oftalmoloģiju Latvijas Universitātes Medicīnas fakultātē. Oftalmoloģijas kurss tiek lasīts gan Latvijas, gan ārzemju studentiem. Prof. Solomatins pasniedz oftalmoloģijas kursu kopš kursa atjaunošanas Universitātē un ir aktīvi piedalījies kursa programmas un apmācību rekomendāciju izstrādāšanā. Igors Solomatins ir publicējis divas mācību grāmatas: “Vecuma mākulas deģenerācija” un “Oftalmoloģijas praktiskie jautājumi ģimenes ārstiem”. Papildus oftalmoloģijas kursa docēšanai prof. Igors Solomatins vada studentu zinātniskos un studiju darbus un ir Latvijas Universitātes oftalmoloģijas zinātniskā pulciņa vadītājs.

Zinātniskie sasniegumi

Prof. Solomatina zinātniskā interese ir saistīta ar kataraktas operācijām, dabiskās acs lēcas ķirurģisko apmaiņu pret mākslīgo lēcu, redzes lāzerkorekcijas tehnoloģijām, vecuma tālredzības korekciju ar optiskajiem implantiem. Par šīm tēmām profesors izstrādājis vairākas zinātniskās publikācijas, kā arī uzstājies konferencēs ar referātiem.